Document ID: 32006R0341

UREDBA KOMISIJE (ES) št. 341/2006
z dne 24. februarja 2006
o sprejetju specifikacij priložnostnega modula za leto 2007 na področju nesreč pri delu in z delom povezanih zdravstvenih težav, kot predvideva Uredba Sveta (ES) št. 577/98, in o spremembi Uredbe (ES) št. 384/2005
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 577/98 z dne 9. marca 1998 o organizaciji vzorčne raziskave delovne sile v Skupnosti (1), in zlasti člena 4(2) Uredbe,
ob upoštevanju naslednjega:
(1)
Uredba Komisije (ES) št. 384/2005 z dne 7. marca 2005 o sprejetju programa priložnostnih modulov, ki zajemajo leta 2007 do 2009, za vzorčno raziskavo delovne sile, predvideno z Uredbo Sveta (ES) št. 577/98 (2), vključuje priložnostni modul o nesrečah pri delu in z delom povezanih zdravstvenih težav.
(2)
Resolucija Sveta št. 2002/C 161/01 z dne 3. junija 2002 o novi strategiji Skupnosti o zdravju in varnosti pri delu za obdobje 2002-2006 (3) poziva Komisijo in države članice, naj pospešijo svoje delo za uskladitev statističnih podatkov o nesrečah pri delu in poklicnih boleznih, tako da bodo lahko na voljo primerljivi podatki, na podlagi katerih bo mogoče objektivno oceniti vpliv in učinkovitost ukrepov, sprejetih v okviru nove strategije Skupnosti.
(3)
Direktiva Sveta 89/391/EGS z dne 12. junija 1989 o uvajanju ukrepov za spodbujanje izboljšav na področju zdravja in varnosti delavcev pri delu (4) določa, da morajo delodajalci voditi seznam nesreč pri delu, zaradi katerih je bil delavec nesposoben za delo več kot tri delovne dni, in morajo za odgovorne organe in v skladu z nacionalnimi zakoni in/ali prakso sestavljati poročila o poškodbah pri delu, ki so jih utrpeli njihovi delavci. V svojem Priporočilu 2003/670/ES z dne 19. septembra 2003 o evropskem seznamu poklicnih bolezni (5) je Komisija priporočila državam članicam, naj poročajo o vseh primerih poklicnih bolezni in naknadno pripravljajo statistične podatke o poklicnih boleznih, ki bodo v skladu s prizadevanji za uskladitev evropskih statističnih podatkov o poklicnih boleznih in z evropskim seznamom poklicnih bolezni. Sporočilo Komisije z dne 11. marca 2002 o novi strategiji Skupnosti o zdravju in varnosti pri delu za obdobje 2002-2006 (6) poudarja, da bi morali statistični podatki poleg priznanih nesreč pri delu in poklicnih bolezni, vzrokov in posledic teh nesreč in bolezni zajemati tudi merljive elemente, ki zadevajo dejavnike delovnega okolja, ki lahko težave povzročijo. Statistični podatki bi morali biti na voljo tudi za pogoste pojave, kot so težave povezane s stresom ali obolenji mišično-skeletnega ustroja.
(4)
Prav tako je treba posodobiti specifikacije vzorca iz oddelka 1 Priloge k Uredbi (ES) št. 384/2005, da se na podlagi vzorca, ki je na voljo za analizo v priložnostnem modulu, zagotovi čim več podatkov.
(5)
Ukrepi, predvideni s to uredbo, so v skladu z mnenjem Odbora za statistični program -
SPREJELA NASLEDNJO UREDBO:
Člen 1
Podroben seznam podatkov, ki bodo do leta 2007 zbrani v okviru priložnostnega modula o nesrečah pri delu in z delom povezanimi zdravstvenimi težavami, ki ga je treba vključiti v oddelek 1 Priloge k Uredbi (ES) št. 384/2005, se določi v Prilogi k tej uredbi.
Člen 2
V oddelku 1 Priloge k Uredbi (ES) št. 384/2005 se točka „Vzorec“ nadomesti z naslednjim:
„Vzorec: ciljno starostno skupino za vzorec za ta modul sestavljajo osebe, stare 15 let ali starejše.“
Člen 3
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 24. februarja 2006

Labels: 9
19